Kim Mortensen (S), 2010-10-28:
Denne del af regningen skal så betales af kursister og studerende eller af de virksomheder, som stadig væk sender deres medarbejdere på efteruddannelse, og det skal ske igennem en højere deltagerbetaling.
Dette lovforslag betyder sammen med de øvrige nedskæringer på voksen- og efteruddannelsen, at voksne kortuddannede f.eks. nu ikke længere får mulighed for i tide, mens de er beskæftiget, at omskole sig til et andet fag, sådan som vi eksempelvis har kunnet se det for medarbejdere på det nu lukkede Lindøværft.
Der har medarbejderne i en kombination af kurser inden for almen voksenundervisning, ordblindeundervisning samt hf-fag kunnet efteruddanne sig til socialrådgivere, til pædagoger eller til fængselsfunktionærer for nu at nævne tre helt konkrete eksempler på, hvad voksen- og efteruddannelse kan bruges til.
Lovforslaget vil nu ramme en række andre, der er i brancher, hvor de er enten fyringstruede eller fyringsvarslede.
De får nu ikke længere mulighed for at omskole sig, medmindre der kommer en rig onkel med en stor pose penge.
Høringssvarene peger jo også helt entydigt på de konsekvenser, det her lovforslag vil få.
Det vil betyde, at vi får mindre kompetenceudvikling, det vil betyde, at vi får en dårligere uddannet arbejdsstyrke, det vil betyde, at vi får en reduceret mobilitet på arbejdsmarkedet, for blot at nævne nogle af de konsekvenser, der peges på.
Man gennemfører nedskæringer i statens voksenuddannelsesstøtte, og man gennemfører nedskæringer på 20 pct. i arbejdsgivernes godtgørelse.
Jeg synes, det er uforståeligt, og jeg synes, det er uforståeligt, at regeringen på trods af alle de her advarselslamper holder fast i nedskæringer – på trods af at alle lige fra arbejdsgiverorganisationer over fagforbund til uddannelsesforbund mener, at det er dybt betænkeligt at reducere uddannelsesindsatsen på den måde.
Der er brug for mere voksen- og efteruddannelse, der er ikke brug for mindre voksen- og efteruddannelse.
Det gælder for flere uddannelser, f.eks. arbejdsmarkedsuddannelserne og almen voksenuddannelse, at de er etableret for at give kortuddannede voksne mulighed for at opnå bedre kompetencer, ikke mindst på arbejdsmarkedet, men også hvad angår personlige kompetencer.
Ifølge bemærkningerne til lovforslaget har det oven i købet vist sig, at personer med videregående uddannelse deltager i kurser, der ligger under deres generelle uddannelsesniveau.
Det gælder for 15 pct. af deltagerne i AMU-kurserne og 10 pct. af deltagerne i almen voksenuddannelse.
Det virker, som om forslaget indeholder den logik, at det at uddanne sig er en form for luksus, som den enkelte medarbejder eller den enkelte arbejdsgiver går og sukker efter at få lov til at betale.
Men det er jo ikke en luksus, det er noget, som er nødvendigt, og som vi alle sammen har brug for.
Socialdemokraterne synes, at det her lovforslag, sammen med den øvrige nedskæringspakke, er noget makværk.
Vi synes, det er uigennemtænkt, vi synes, det er kortsigtet, og vi synes, det rammer socialt skævt.
Derfor kan Socialdemokratiet ikke støtte forslaget, og jeg har på vegne af Det Radikale Venstres ordfører, der sidder i forhandlinger et andet sted i huset, lovet at sige, at hun er enig med Socialdemokratiet, og at De Radikale heller ikke kan støtte forslaget.